第一:道之根源
独立而不改,周行而不殆,可以为天地母。吾不知其名,字之曰道。
道可道,非常道;名可名,非常名。
无名天地之始,有名万物之母。
此两者同出而异名,同谓之玄。
玄之又玄,众妙之门。
第二:道之规律
道生一,一生二,二生三,三生万物。
天下万物生于有,有生于无。
有之以为利,无之以为用。
反者道之动;弱者道之用。
天下有始,以为天下母。既得其母,
以知其子,复守其母,没身不殆。
第三:圣人之道
上士闻道,勤而行之;
中士闻道,若存若亡;
下士闻道,大笑之。
不笑不足以为道。
天之道,利而不害;
圣人之道,为而不争。
天之道,损有余而补不足。
人之道,则不然,损不足以奉有余。
人法地,地法天,天法道,道法自然。
第四:自然之道
上善若水,水善利万物而不争。
以其不争,故天下莫能与之争。
天长地久,天地所以能长且久者,
以其不自生,故能长生
第五:处世之道
图难于其易,为大于其细;
天下难事,必作于易;
天下大事,必作于细。
为之于未有,治之于未乱。
合抱之木,生于毫末;
九层之台,起于累土;
千里之行,始于足下。
第六:为学之道
不出户,知天下;不窥牖,见天道。
其出弥远,其知弥少。是以圣人
不行而知,不见而明,
不为而成。为学日益,为道日损。
损之又损,以至於无为。
无为而无不为。
第七:为人之道
知人者智,自知者明。
胜人者有力,自胜者强。
知者不言,言者不知。
信言不美,美言不信。
善者不辩,辩者不善。
知者不博,博者不知。
虚而不屈,动而愈出。
多言数穷,不如守中。
希言自然。故飘风不终朝,骤雨不终日。
不言之教,无为之益,天下希及之。
故以身观身,以家观家,以乡观乡,
以邦观邦,以天下观天下。
我有三宝,一曰慈,二曰俭,
三曰不敢为天下先。
第八:生存之道
出生入死。生之徒,十有三;死之徒,十有三;人之生,动之于死地,亦十有三。
人之生也柔弱,其死也坚强。草木之生也柔脆,其死也枯槁。故坚强者死之徒,柔弱者生之徒。是以兵强则灭,木强则折。强大处下,柔弱处上。天下莫柔弱於水,而攻坚强者莫之能胜,以其无以易之。弱之胜强,柔之胜刚,天下莫不知,莫能行。
祸莫大于轻敌,轻敌几丧吾宝。
富贵而骄,自遗其咎。
功遂身退,天之道哉。
第九:治国之道
以正治国,以奇用兵,以无事取天下。
鱼不可脱於渊,国之利器不可以示人。
将欲歙之,必故张之;
将欲弱之,必故强之;
将欲废之,必故兴之;
将欲取之,必故与之。
道生之,德畜之,物形之,势成之。
是以万物莫不尊道而贵德。
不尚贤,使民不争;
不贵难得之货,使民不为盗;
不见可欲,使民心不乱。是以圣人之治,
虚其心,实其腹;弱其志,强其骨。
常使民无知无欲。使夫知者不敢为也。
为无为,则无不治。
甘其食,美其服,安其居,乐其俗,
邻国相望,鸡犬之声相闻,
民至老死不相往来。
第十:大乱之源
民之饥,以其上食税之多,是以饥。
民之难治,以其上之有为,是以难治。
民之轻死,以其上求生之厚,
是以轻死。民不畏死,
奈何以死惧之?
大道废,有仁义;智慧出,有大偽;
六亲不和,有孝慈;国家昏乱,有忠臣。失道而后德,失德而后仁,
失仁而后义,失义而后礼。
绝圣弃智,民利百倍;绝仁弃义,
民复孝慈;绝巧弃利,盗贼无有。
欢迎点赞关注加评论!
谢谢大家的支持!